Publication: Magyar Közlöny
Issue: MK-2000-78 (Year: 2000, Number: 78)
Era: 1990-2004
Section: a 2/2000. (VII. 26.) KöViM rendelethez
Paragraph Index: 311

5. Statisztikai ellenőrzés 5.1. A gyártó köteles termékeit egynemű tételek formájában előállítani, és meg kell tennie minden szükséges intézkedést annak érdekében, hogy a gyártási folyamat biztosítsa az egyes gyártási tételek egyneműségét. 5.2. Minden terméknek egynemű tételek formájában kell rendelkezésre állnia az ellenőrzéshez. Minden egyes tételből szúrópróbaszerűen mintát kell venni. Az egy adott mintát alkotó termékeket egyenként meg kell vizsgálni, és el kell végezni a vonatkozó szabvány(ok)ban meghatározott megfelelő vizsgálatokat — vagy az azokkal egyenértékű teszteket — annak biztosítása érdekében, hogy a kérdéses termékek megfelelnek a rájuk vonatkozó előírásokban meghatározott követelményeknek, valamint azért, hogy döntést lehessen hozni a kérdéses tétel elfogadásáról vagy elutasításáról. 5.3. A statisztikai ellenőrzési eljárás során a következő elemeket kell alkalmazni: — alkalmazandó statisztikai módszer, — mintavételi terv, annak működési jellemzőivel. 5.4. Elfogadott tételek esetében a kijelölt szervezetnek minden egyes terméken el kell helyeznie vagy el kell helyeztetnie azonosító számát, és köteles írásos megfelelési tanúsítványt kiadni az elvégzett vizsgálatok alapján. A tételt alkotó minden terméket kereskedelmi forgalomba lehet bocsátani, a mintában levő azon termékek kivételével, amelyek nem megfelelőnek bizonyultak. Egy tétel visszautasítása esetén a kijelölt szervezet vagy az illetékes hatóság köteles megtenni a megfelelő intézkedéseket a kérdéses tétel kereskedelmi forgalomba kerülésének megakadályozása érdekében. Ha a gyártási tételek visszautasítása gyakran előfordul, a kijelölt szervezet felfüggesztheti a statisztikai termékellenőrzési módszer alkalmazását. A gyártó a kijelölt szervezet felelősségére a gyártási folyamat során elhelyezheti a terméken a kijelölt szervezet azonosító számát. 5.5. A gyártó vagy annak meghatalmazott képviselője köteles biztosítani, hogy kérésre képes bemutatni a kijelölt szervezet által kiadott megfelelési tanúsítványokat.

Source: https://magyarkozlony.hu/hivatalos-lapok/7044fb5e6f1692ab1a779e1277414bf8d1a38f6d/dokumentumok/0291ac70d7c2c3c0b276d29abd14024b8e1650a4/letoltes